**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS VIETOS GYVENTOJŲ APKLAUSOS ORGANIZAVIMO TVARKOS APRAŠO PATVIRTINIMO**

2021 m. gegužės 27 d. Nr. T1-154

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 44 punktu, 45 straipsnio 7 dalimi, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės vietos gyventojų apklausos organizavimo tvarkos aprašą (pridedama).

2. Nustatyti, kad šis sprendimas turi būti paskelbtas Teisės aktų registre ir Savivaldybės interneto svetainėje [www.plunge.lt](http://www.plunge.lt) .

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2021 m. gegužės 27 d.

sprendimu Nr. T1-154

**PLUNGĖS RAJONO SAVIVALDYBĖS VIETOS GYVENTOJŲ APKLAUSOS ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės (toliau – savivaldybė) vietos gyventojų apklausos organizavimo tvarkos aprašas (toliau – Aprašas) reglamentuoja vietos gyventojų apklausos (toliau – Apklausa) bendruosius principus, būdus, iniciavimą, organizavimą, Apklausos komisijos įgaliojimus, rezultatų nustatymą ir naudojimą, apklausą inicijuojančius, organizuojančius ir vykdančius subjektus.

2. Apklausos tikslas – sužinoti vietos gyventojų nuomonę klausimais, kuriuos Savivaldybė sprendžia, vykdydama savarankiškąsias funkcijas, gerinti ryšius su visuomene, skatinti visuomenę dalyvauti tvarkant savivaldybės viešuosius reikalus, stiprinti savivaldybės gyventojų pasitikėjimą Savivaldybe.

3. Apklausa organizuojama vadovaujantis Lietuvos Respublikos vietos savivaldos įstatymo, Savivaldybės tarybos veiklos reglamento ir šio Aprašo nustatyta tvarka.

4. Apklausą inicijuoti, joje dalyvauti gali asmenys, kuriems apklausos dieną yra suėję 18 metų ir kurie savo gyvenamąją vietą yra deklaravę tos savivaldybės teritorijoje arba kurie yra įtraukti į gyvenamosios vietos nedeklaravusių asmenų apskaitą toje savivaldybėje. Šiam reikalavimui užtikrinti tvarkomi asmens duomenys: asmens vardas, pavardė, gimimo data ir gyvenamosios vietos adresas.

5. Dalyvavimas Apklausoje yra laisvas (savanoriškas) ir grindžiamas visuotine, lygia teise tiesiogiai pareikšti nuomonę. Gyventojai Apklausoje dalyvauja asmeniškai, jų reiškiamos valios kontroliuoti neleidžiama.

6. Negalima varžyti gyventojų teisės dalyvauti Apklausoje dėl jų lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų.

7. Apklausą organizuoja Savivaldybės administracijos direktorius, vadovaudamasis šia Savivaldybės tarybos nustatyta ir patvirtinta tvarka. Savivaldybės taryba sprendimu gali nustatyti kriterijus, kuriais remiantis būtina rengti apklausas prieš priimant sprendimus.

8. Apklausos dėl savivaldybių steigimo, esamų savivaldybių panaikinimo, taip pat jų teritorijų ribų bei centrų nustatymo ir keitimo rengiamos vadovaujantis Lietuvos Respublikos teritorijos administracinių vienetų ir jų ribų įstatymu.

**II SKYRIUS**

**APKLAUSOS PASKELBIMO INICIATYVOS TEISĖ IR JOS ĮGYVENDINIMAS**

9. Apklausos paskelbimo iniciatyvos teisė priklauso savivaldybės gyventojams, Savivaldybės tarybai, merui ir seniūnui:

9.1. gyventojai Apklausos paskelbimo iniciatyvos teisę įgyvendina ne mažiau kaip 5 procentų iniciatyvinės grupės siūlomos apklausos teritorijos vietos gyventojų reikalavimu;

9.2. Savivaldybės taryba apklausos paskelbimo iniciatyvos teisę įgyvendina ne mažiau kaip ¼ tarybos narių grupės reikalavimu Plungės rajono savivaldybės tarybos veiklos reglamento (toliau – Reglamentas) nustatyta tvarka;

9.3. meras apklausos paskelbimo iniciatyvos teisę įgyvendina Reglamento nustatyta tvarka;

9.4. seniūnas seniūnijos aptarnaujamoje teritorijoje gali inicijuoti Apklausą dėl kompetencijai priskirtų klausimų. Seniūnas Apklausos iniciatyvos teisę įgyvendina Savivaldybės tarybos veiklos reglamento nustatyta tvarka.

10. Apklausa gali būti surengta:

10.1. visoje savivaldybės teritorijoje;

10.2. seniūnijos (kelių seniūnijų) aptarnaujamoje teritorijoje (aptarnaujamose teritorijose) ar jos (jų) dalyse;

10.3. gyvenamosios vietovės teritorijoje ar jos dalyje. Apklausos teritorija parenkama atsižvelgiant į tai, kurios teritorijos vietos gyventojams sprendimas, dėl kurio teikiamas klausimas apklausai, turės tiesioginį poveikį.

11. Apklausos paskelbimo iniciatyvos teisę gyventojai įgyvendina tiesiogiai. Šiam tikslui sudaroma iniciatyvinė grupė iš ne mažiau kaip 10 vietos gyventojų. Grupės atstovas pateikia Savivaldybės administracijos direktoriui prašymą įregistruoti iniciatyvinę grupę.

12. Iniciatyvinės grupės prašyme turi būti nurodyta: preliminarus arba galutinis Apklausai teikiamo (teikiamų) klausimo (klausimų) tekstas, siūlomas Apklausos būdas, siūloma Apklausos teritorija ir iniciatyvinės grupės atstovas (atstovai). Iniciatyvinės grupės atstovas (atstovai) prašyme nurodo duomenis: savo vardą, pavardę, gimimo datą ir gyvenamosios vietos adresą. Prašymą pasirašo visi iniciatyvinės grupės nariai.

13. Jeigu iniciatyvinės grupės prašyme pažymima, kad Apklausai teikiamo (teikiamų) klausimo (klausimų) tekstas yra preliminarus, grupės atstovo (atstovų) prašymu Savivaldybės administracija suteikia reikalingą pagalbą rengiant galutinį Apklausai teikiamo (teikiamų) klausimo (klausimų) tekstą. Galutinį klausimo (klausimų) tekstą pasirašo visi iniciatyvinės grupės nariai, ir jis pateikiamas Savivaldybės administracijos direktoriui.

14. Savivaldybės administracijos direktorius, gavęs iniciatyvinės grupės prašymą, ne vėliau kaip per 2 (dvi) darbo dienas įregistruoja iniciatyvinę grupę ir išduoda vidaus reikalų ministro patvirtintos formos gyventojų parašų dėl reikalavimo paskelbti Apklausą rinkimo lapus.

15. Administracijos direktoriaus sprendimas įregistruoti iniciatyvinę grupę įforminamas įsakymu. Gyventojų parašų dėl reikalavimo paskelbti Apklausą rinkimo lapus išduoda Savivaldybės administracija, pažymėdama lapų išdavimo datą.

16. Gyventojų iniciatyvos paskelbti Apklausą teisei įgyvendinti nustatomas dviejų mėnesių laikotarpis. Jis skaičiuojamas nuo gyventojų parašų dėl reikalavimo paskelbti Apklausą rinkimo lapų išdavimo dienos.

17. Jeigu per šio Aprašo 16 punkte nustatytą terminą nesurenkamas reikiamas gyventojų parašų skaičius,  laikoma, kad Apklausos paskelbimo iniciatyvos teisė neįgyvendinta.

18. Gyventojų parašų lapus dėl Apklausos paskelbimo kaupia iniciatyvinė grupė. Per šio Aprašo 16 punkte nustatytą terminą surinkusi reikiamą gyventojų parašų dėl reikalavimo paskelbti Apklausą skaičių, iniciatyvinė grupė surašo parašų rinkimo baigiamąjį aktą ir jį kartu su gyventojų parašų lapais ir reikalavimais perduoda Savivaldybės administracijos direktoriui.

19. Jeigu per šio Aprašo 16 punkte nustatytą terminą yra surinktas reikiamas siūlomos apklausos teritorijos vietos gyventojų parašų dėl reikalavimo paskelbti apklausą skaičius ir parašų rinkimo lapai perduoti Savivaldybės administracijos direktoriui, ir nenustatyta vietos gyventojų parašų klastojimo atvejų ar savanoriškumo principo pažeidimų, ne vėliau kaip per 10 darbo dienų nuo parašų rinkimo lapų perdavimo Savivaldybės administracijos direktoriui dienos meras privalo paskelbti apklausą.

20. Kai Apklausos paskelbimo iniciatyvos teisė įgyvendinama ne mažesnės kaip 1/4 Savivaldybės tarybos narių grupės reikalavimu, meras privalo paskelbti Apklausą ne vėliau kaip per 10 (dešimt) darbo dienų nuo šios grupės reikalavimo gavimo.

21. Savivaldybės administracijos direktorius, gavęs seniūno prašymą, ne vėliau kaip per 2 (dvi) darbo dienas pateikia merui. Meras, gavęs Reglamento nustatyta tvarka pateiktą seniūno iniciatyvą paskelbti Apklausą, ne vėliau kaip per 10 (dešimt) darbo dienų privalo paskelbti Apklausą.

22. Kai Apklausą inicijuoja Savivaldybės taryba, meras ar seniūnas, apklausos teritorija nustatoma atsižvelgiant į tai, kokios teritorijos gyventojams yra aktualūs apklausai teikiami klausimai.

23. Kai Apklausą inicijuoja savivaldybės gyventojai, Apklausos teritoriją pasiūlo Apklausos organizatorius, atsižvelgdamas į teritorinį suskirstymą ir į tai, kokios teritorijos gyventojams yra aktualūs Apklausai teikiami klausimai. Galutinį sprendimą dėl Apklausos teritorijos priima meras.

24. Mero potvarkyje paskelbti Apklausą turi būti nustatyta:

24.1. Apklausai teikiamo (teikiamų) klausimo (klausimų) tekstas;

24.2. Apklausos teritorija ir Apklausos būdas;

24.3. Apklausos data, vieta ir trukmė;

24.4. Apklausos komisijos sudėtis (pirmininkas, jo pavaduotojas, nariai ir sekretorius) ir jos įgaliojimai. Iniciatyvinė grupė turi teisę į Apklausos komisiją deleguoti savo atstovą (atstovus).

25. Mero potvarkis paskelbti Apklausą turi būti paskelbtas per vietines visuomenės informavimo priemones, Savivaldybės interneto svetainėje ir seniūnijų, kurių teritorijoje vyks Apklausa, skelbimų lentoje. Gyventojų grupės, kurias gali tiesiogiai paveikti ar paveiks Savivaldybės administravimo subjektų priimami sprendimai, turi būti informuojamos Savivaldybės iniciatyva – Administracija išplatina aktualią informaciją per nevyriausybines, bendruomenines organizacijas, seniūnaičius.

**III SKYRIUS**

**APKLAUSOS BŪDAI IR APKLAUSOS ORGANIZAVIMAS**

26. Apklausą vykdo Savivaldybės mero potvarkiu sudaryta Plungės rajono savivaldybės vietos gyventojų apklausos komisija (toliau – Komisija).

27. Komisijos nariai gali būti Savivaldybės administracijos valstybės tarnautojai ir darbuotojai, Savivaldybės tarybos nariai, seniūnaičiai, iniciatyvinės grupės deleguoti asmenys. Komisijos narių skaičius nustatomas mero potvarkiu, atsižvelgiant į Apklausai teikiamus klausimus, apklausos teritoriją, apklausos būdą. Kai Apklausa rengiama seniūno iniciatyva, į Komisiją turi būti įtraukiamas seniūnijos atstovas.

28. Komisijos pirmininką, pirmininko pavaduotoją ir sekretorių skiria meras iš Komisijos narių. Komisijos pirmininkas vadovauja Komisijos darbui ir užtikrina Apklausos proceso tvarką.

29. Komisija:

29.1. atlieka būtinus pasirengimo Apklausai darbus;

29.2. vykdo Apklausą;

29.3. surašo ir pasirašo Apklausos protokolus;

29.4. pagal savo kompetenciją priima sprendimus kitais Apklausos vykdymo klausimais.

30. Apklausa vykdoma vienu iš Lietuvos Respublikos vietos savivaldos įstatyme numatytų būdų:

30.1. tiesioginis vietos gyventojų nuomonės įrašymas į Apklausos dalyvių sąrašo lapus;

30.2. Apklausa elektroninių ryšių priemonėmis Savivaldybės interneto svetainėje.

31. Sprendimą dėl Apklausos būdo, laiko, vietos, trukmės ir apklausos teritorijos priima meras, skelbdamas Apklausą.

32. Tiesioginis gyventojų nuomonės įrašymas Apklausos dalyvių sąrašo lapuose vykdomas mero potvarkyje nurodytu laikotarpiu nurodytose patalpose nustatytu laiku tokia tvarka:

32.1. organizuojant Apklausą turi būti pasirūpinta, kad Apklausos patalpa būtų lengvai randama (prie pastato ir pastato viduje turi būti užrašai ir rodyklės, nurodančios Apklausos vykdymo vietą);

32.2. Apklausos patalpoje turi būti iškabinti apklausai teikiami Savivaldybės mero potvarkiu patvirtinti Apklausos klausimai ir šis Aprašas;

32.3. gyventojai, turintys teisę dalyvauti Apklausoje, pateikę Komisijai asmens tapatybę patvirtinantį dokumentą, ir Komisijai įsitikinus, kad šis asmuo gyvena apklausiamoje teritorijoje, Komisijos narys pateikia Apklausos dalyviui Vietos gyventojų apklausos sąrašo lapą (1 priedas), kuriame jis turi pažymėti pasirinktą atsakymo variantą ir pasirašyti;

32.4. vietos gyventojų Apklausos sąrašo lapus išduoda Savivaldybės administracijos direktorius Komisijos pirmininkui ne vėliau kaip likus 1 (vienai) dienai iki Apklausos pradžios;

32.5. Komisija, pasibaigus Apklausai, uždaro patalpą, suskaičiuoja balsus „taip“ ir „ne“ ir surašo protokolą (2 priedas), kurį pasirašo Komisijos nariai;

32.6. protokolo kopiją ir Apklausos sąrašo nepanaudotus lapus Komisijos pirmininkas po įvykusios Apklausos pabaigos kitą dieną pateikia Savivaldybės administracijos direktoriui.

33.Apklausa elektroninių ryšių priemonėmis Savivaldybės interneto svetainėjevykdoma mero potvarkyje nurodytu laikotarpiu nurodytose patalpose nustatytu laiku tokia tvarka:

33.1. elektroninio ryšio priemonėmis savo valią gyventojai gali išreikšti Savivaldybės interneto svetainėje savarankiškai tam tikslui skirtame reklaminiame skydelyje;

33.2. Savivaldybės administracijos direktorius užtikrina, kad mero potvarkyje nurodytu laikotarpiu Savivaldybės interneto svetainėje būtų sudarytos techninės galimybės gyventojams dalyvauti Apklausoje ir Aprašo 4 punkte nustatyti reikalavimai;

33.3. gyventojų balsavimo rezultatai nurodomi protokole. Apklausos komisija, pasibaigus Apklausai, suskaičiuoja balsus „taip“ ir „ne“ ir surašo protokolą (Aprašo 2 priedas), kurį pasirašo Apklausos komisijos nariai.

34. Atliekant Apklausą elektroninių ryšių priemonėmis Savivaldybės interneto svetainėje, sudaroma galimybė vietos gyventojams pateikti savo nuomonę Apklausoje teikiamu klausimu, gyventojų nuomonę tiesiogiai įrašant Apklausos dalyvių sąrašo lapuose mero potvarkyje nurodytu laikotarpiu nurodytose vietose nustatytu laiku, ir vykdoma šio Aprašo 34 punkte nustatyta tvarka.

35. Apklausa laikoma įvykusia, jeigu savo nuomonę pateiktu (pateiktais) klausimu (klausimais) pareiškė ne mažiau kaip 10 procentų Apklausos teritorijos gyventojų, turinčių teisę dalyvauti Apklausoje.

**IV SKYRIUS**

**APKLAUSOS REZULTATŲ NUSTATYMAS IR PASKELBIMAS**

36. Apklausos rezultatus (protokolą, Apklausos dalyvių sąrašo lapus) ne vėliau kaip per 5 (penkias) darbo dienas po Apklausos pabaigos Apklausos komisija pateikia merui. Meras paskelbia Apklausos rezultatus, laikydamasis Vietos savivaldos įstatymo 37 straipsnyje nustatytų reikalavimų.

37. Savivaldybės taryba privalo svarstyti Apklausai pateiktą (pateiktus) klausimą (klausimus), jeigu savo nuomonę pateiktu (pateiktais) klausimu (klausimais) pareiškė ne mažiau kaip 10 procentų Apklausos teritorijos gyventojų, turinčių teisę dalyvauti Apklausoje.

38. Paskelbti Apklausos rezultatai (gyventojų nuomonė dėl Apklausai pateikto (pateiktų) klausimo (klausimų) turi būti svarstomi artimiausiame Savivaldybės tarybos posėdyje Savivaldybės tarybos veiklos reglamento nustatyta tvarka. Į juos gali būti atsižvelgiama priimant sprendimą dėl Apklausai pateikto (pateiktų) klausimo (klausimų).

39. Savivaldybės tarybos sprendime dėl Apklausai pateikto (pateiktų) klausimo (klausimų) turi būti nurodyti Apklausos rezultatai (gyventojų nuomonė dėl Apklausai pateikto (pateiktų) klausimo (klausimų) ir Savivaldybės tarybos sprendimo priėmimo motyvai. Savivaldybės tarybos sprendimas dėl Apklausai pateikto (pateiktų) klausimo (klausimų) turi būti paskelbtas vietinėje spaudoje, Savivaldybės interneto svetainėje ir seniūnijos (seniūnijų), kurios teritorijoje įvyko Apklausa, skelbimų lentoje, laikantis Vietos savivaldos įstatymo 37 straipsnyje nustatytų reikalavimų.

**V SKYRIUS**

**BAIGIAMOSIOS NUOSTATOS**

40. Apklausos rezultatai yra patariamojo pobūdžio.

41. Apklausos organizavimo išlaidos apmokamos iš Savivaldybės biudžeto. Patalpas Apklausai suteikia Savivaldybės administracijos direktorius, jas įrengia ir techniškai aptarnauja Administracija arba seniūnai, kurių teritorijoje vyksta apklausa.

42. Veiksmai ir sprendimai, priimti įgyvendinant Aprašą, gali būti skundžiami Lietuvos Respublikos administracinių bylų teisenos įstatymo nustatyta tvarka.

Plungės rajono savivaldybės vietos

gyventojų apklausos organizavimo

tvarkos aprašo

1 priedas

(Gyventojų apklausos dalyvių sąrašo formos pavyzdys)

Lapas Nr. ………….

A.V.

**VIETOS GYVENTOJŲ APKLAUSOS DALYVIŲ**

**S Ą R A Š A S**

Klausimas ……………………………………………………………………………………….

…………………………………………………………………………………………………...

Gyvenamoji vietovė ……………………………………………………………………………

Seniūnija ………………………………………………………………………………………..

Savivaldybė …………………………………………………………………………………….

Apklausos vieta …………………………………………………………………………………

Apklausos data ………………………………………………………………………………….

|  |  |  |  |  |  |
| --- | --- | --- | --- | --- | --- |
| Eil. Nr. | Vardas, pavardė | Adresas | Gimimo data | Parašu patvirtintas  atsakymas | |
| Taip | Ne |
| 1. |  |  |  |  |  |
| 2. |  |  |  |  |  |
| 3. |  |  |  |  |  |
| 4. |  |  |  |  |  |
| 5. |  |  |  |  |  |
| 6. |  |  |  |  |  |
| 7. |  |  |  |  |  |
| 8. |  |  |  |  |  |
| 9. |  |  |  |  |  |
| 10. |  |  |  |  |  |
| 11. |  |  |  |  |  |
| 12. |  |  |  |  |  |
| Iš viso lape atsakiusiųjų skaičius: | | |  |  |  |

Apklausos komisijos narys (Parašas)

(Vardas, pavardė)

Plungės rajono savivaldybės vietos

gyventojų apklausos organizavimo

tvarkos aprašo

2 priedas

(Vietos gyventojų apklausos balsų skaičiavimo protokolo formos pavyzdys)

**VIETOS GYVENTOJŲ APKLAUSOS BALSŲ SKAIČIAVIMO**

**P R O T O K O L A S**

Apie vykdytą vietos gyventojų apklausą dėl **.**……………………………………………………

……………………………………………………………………………………………………

Pateiktas klausimas………………………………………………………………..………………

……………………………………………………………………………………………………

Savivaldybė………………………………………………………………………………………..

1. Apklausiamos teritorijos vietos gyventojų, turinčių teisę dalyvauti Apklausoje, skaičius – ……

2. Apklausoje dalyvavo …….vietos gyventojų, jų dalis nuo bendro (1 punkto) skaičiaus – … %

3. Vietos gyventojų, atsakiusių „Taip“, skaičius ……, jų dalis nuo dalyvavusiųjų – ..……… %

4. Vietos gyventojų, atsakiusių „Ne“, skaičius ……..., jų dalis nuo dalyvavusiųjų – ………... %

5. Vietos gyventojų apklausos duomenų pasiskirstymas pagal seniūnijas ir gyvenamąsias vietoves:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Seniūnija | Vietos gyventojų apklausos balsų skaičiavimo protokolo priedo Nr. | Vietos gyventojų skaičius | | | Parašu patvirtintas atsakymas | | | |
| Iš viso | Dalyvavo apklausoje | | Taip | | Ne | |
| Iš viso | % | Iš viso | % | Iš viso | % |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

6. Priedai Nr..…..………………………………………………………………………………...

Pastaba.Priedai yra šio protokolo neatskiriamos dalys; juose yra surašomi vietos gyventojų Apklausos duomenys pagal kiekvieną gyvenamąją vietovę.

7. Apklausos vykdymo data ir laikas: 20 m. ……………. …… d. nuo ........ val. iki .......... val.

8. Protokolas pasirašytas 20 m. ………………. …..d.

Apklausos komisijos pirmininkas ………………………………………………………………..

( parašas) (vardas, pavardė)

Apklausos komisijos pirmininko pavaduotojas (-ai) ………………………………………………

(parašas) (vardas, pavardė)

Apklausos komisijos nariai:

1. .…………………………………………………………………………………………

2. ............…………………………………………………………………………………

3. …………………………………………………………………………………………

4. …………………………………………………………………………………………

5. …………………………………………………………………………………………

6. …………………………………………………………………………………………

7. …………………………………………………………………………………………

8. …………………………………………………………………………………………

9. …………………………………………………………………………………………

10. …………………………………………………………………………………………

(Apklausos komisijos nario parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_